b'\n_START_ARTICLE_\nManddatteren og Kj\xc3\xa6rringdatteren\n_START_PARAGRAPH_\nManddatteren og Kj\xc3\xa6rringdatteren, seinere ogs\xc3\xa5 kalt Mannsdattera og kjerringdattera og liknende, er tittelen p\xc3\xa5 et undereventyr P. Chr. Asbj\xc3\xb8rnsen samlet mens han var husl\xc3\xa6rer p\xc3\xa5 Romerike. Denne varianten ble allerede publisert i Asbj\xc3\xb8rnsen og Moes f\xc3\xb8rste eventyrbok Norske Folkeeventyr, som egentlig utkom 29. desember 1841, men som etter vanlig forleggeruskikk ble postdatert til 1842. Eventyret handler om to sted\xc3\xb8tre, \xc3\xa9n arbeidsom og \xc3\xa9n lat, som f\xc3\xa5r oppgaver hos ei trollkjerring og blir bel\xc3\xb8nt etter innsatsen.\n_START_SECTION_\nHandling\n_START_PARAGRAPH_\nManddatteren og Kj\xc3\xa6rringdatteren handler om to  sted\xc3\xb8tre, den flittige Manddatteren og den late Kj\xc3\xa6rringdatteren. Kjerringdattera og mora hennes vil bli kvitt mannedattera og tvinger henne til \xc3\xa5 hoppe i br\xc3\xb8nnen da spinnetr\xc3\xa5den ryker. Mannedattera kommer til en eng og tar tjeneste hos en ond trollkjerring. Naturen og dyra, som kan snakke, hjelper henne l\xc3\xb8se umulige oppgaver, og skrinet hun til sist f\xc3\xa5r velge som l\xc3\xb8nn, viser seg \xc3\xa5 inneholde gull og s\xc3\xb8lv. Den late stedattera blir misunnelig og fors\xc3\xb8ker det samme, men bryr seg ikke om r\xc3\xa5dene. Kjerringdattera utf\xc3\xb8rer arbeidet feil og ender opp med et skrin med ormer og padder.\n_START_SECTION_\nKommentar\n_START_PARAGRAPH_\nDe to stes\xc3\xb8strene blir etter tur stilt overfor flere adynata (umulige oppgaver); \xc3\xa5 hente vann i et s\xc3\xa5ld, vaske sort ull hvit, plukke blomster om vinteren og s\xc3\xa5 videre. Dyrene hjelper med \xc3\xa5 gi den som er villig til \xc3\xa5 lytte, r\xc3\xa5d om hvordan oppgaven skal l\xc3\xb8ses, men kun manndatteren gj\xc3\xb8r som de sier og lykkes._NEWLINE_I motsetning til de fleste eventyra, presenterer for \xc3\xb8vrig Manddatteren og Kj\xc3\xa6rringdatteren den gode erfaringa f\xc3\xb8rst og feilene etterp\xc3\xa5. Vanligvis er det omvendt: feilene og erfaringene f\xc3\xb8rer til riktig resultat ved tredje og siste fors\xc3\xb8k. Eventyret ville imidlertid ha mistet spenninga om man byttet rekkef\xc3\xb8lgen av s\xc3\xb8strene. Katarsis (den forl\xc3\xb8sende renselen) ligger alts\xc3\xa5 i at publikum vet bedre og kan fryde seg over feilene som blir forelagt.\n_START_SECTION_\nEventyrtype og utbredelse\n_START_PARAGRAPH_\nEventyrtypen er klassifisert som AT 480 The Spinning-Woman by the Spring eller The kind and the Unkind Girls i den internasjonale eventyrkatalogen til Aarne og Thompson. Varianter av folkeeventyret er foruten i hele Europa ogs\xc3\xa5 funnet i India og Nord-Afrika, og er dessuten i engelskspr\xc3\xa5klige og spanske varianter tatt med til Amerika. I Tyskland er det kjent som Frau Holle (\xc2\xabMor Hulda\xc2\xbb), s\xc3\xa6rlig i Br\xc3\xb8drene Grimms versjon fra 1812. I Norge er det i alt samlet 67 varianter av eventyret. Disse fordeler seg fra Vest-Agder i s\xc3\xb8r til Salten i Nordland.'